THE พุ่งแรง รับข่าวบอร์ดไฟเขียวเพิ่มทุน 150 ล้านหุ้น ขาย PP จำนวน 2 ราย
THE พุ่งกว่า 30% ณ เวลา 10.22 น. ราคาอยู่ที่ 7.50 บ. บวก 1.70 บ. หรือ 29.31% สูงสุดที่ 7.50 บ. ต่ำสุดที่ 6.40 บ. มูลค่าซื้อขายที่ 36.28 ล้านบาท หลังจากบอร์ดมีมติเพิ่มทุน ขาย PP จำนวน 2 ราย “สุรช จิระพงษ์ตระกูล และนิรุตต์ งามชำนัญฤทธิ์” คนละ 75 ล้านหุ้น ในราคา 5 บ.
20 ก.ค. 2558

ผู้สื่อข่าวรายงานว่า ราคาหุ้นบริษัท เดอะ สตีล จำกัด (มหาชน) หรือ THE ณ เวลา 10.22 น. ราคาอยู่ที่ 7.50บาท บวก 1.70 บาท หรือ 29.31% สูงสุดที่ 7.50 บาท ต่ำสุดที่ 6.40 บาท มูลค่าซื้อขายที่ 36.28 ล้านบาท ขณะที่ดัชนีตลาดหุ้นไทยโดยรวมลบ 0.22%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ประชุมคณะกรรมการบริษัทเมื่อวันที่ 17 กรกฎาคม 2558 มีมติอนุมัติการเพิ่มทุนจดทะเบียนของบริษัทจาก 400,005,080 บาท เป็น 550,005,080 บาท มูลค่าที่ตราไว้หุ้นละ 1 บาท โดยการออกหุ้นสามัญเพิ่มทุนจำนวน 150,000,000 หุ้น มูลค่าที่ตราไว้หุ้นละ 1 บาท ให้แก่บุคคลในวงจำกัด (Private Placement)
โดยจัดสรรหุ้นสามัญเพิ่มทุนของบริษัท จำนวน 75,000,000 หุ้น มูลค่าที่ตราไว้หุ้นละ 1 บาท ให้แก่ นายสุรช จิระพงษ์ตระกูล (ผู้ได้รับการจัดสรรหุ้นคนที่หนึ่ง) ในราคา 5 บาท และจัดสรรหุ้นสามัญเพิ่มทุนของบริษัท จำนวน 75,000,000 หุ้น มูลค่าที่ตราไว้หุ้นละ 1 บาท ให้แก่ นายนิรุตต์ งามชำนัญฤทธิ์ (ผู้ได้รับการจัดสรรหุ้นคนที่สอง) ในราคา 5 บาท
ขณะที่เช้านี้ ตลาดหลักทรัพย์แห่งประเทศไทยได้ปลดเครื่องหมาย SP หุ้น THE หลังจากที่วันที่ 17 ก.ค. ตลท.ได้ขึ้นเครื่องหมาย SP ตามที่ THE ร้องขอเนื่องจากจะมีการประชุมคณะกรรมการบริษัท เพื่อพิจารณาตัดสินใจในเรื่องสำคัญ และมีผลต่อโครงสร้างการประกอบธุรกิจของบริษัท ซึ่งอาจจะมีผลกระทบต่อการตัดสินใจของนักลงทุนในการซื้อขายหลักทรัพย์ของบริษัท